MT Il-Ġurnal Uffiċjali tal-Unjoni Ewropea L 170/3

REGOLAMENT TAL-KUMMISSJONI (UE) 2017/1164

tat-22 ta' Ġunju 2017

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu għall-akrinatrina, għall-metalaksil u għat-tijabendażol f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a) u l-Artikolu 49(2) tiegħu,

Billi:

(1) Il-livelli massimi ta' residwi (l-MRLs) għall-akrinatrina ġew stabbiliti fil-Parti A tal-Anness III tar-Regolament (KE) Nru 396/2005. L-MRLs għall-metalaksil u għat-tijabendażol ġew stabbiliti fl-Anness II u fil-Parti B tal-Anness III ta' dak ir-Regolament.

(2) Għall-akrinatrina, l-Awtorità Ewropea dwar is-Sigurtà fl-Ikel, minn hawn 'il quddiem imsejħa “l-Awtorità”, ressqet opinjoni motivata dwar l-MRLs eżistenti, f'konformità mal-Artikolu 12(1) tar-Regolament (KE) Nru 396/2005 (2). L-Awtorità pproponiet li d-definizzjoni tar-residwu tinbidel. Hija identifikat riskju għall-konsumaturi b'rabta mal-MRLs għall-banana, għall-bettieħ, għall-bżar, għad-dulliegħ, għall-ħawħ u għall-berquq. Għalhekk huwa xieraq li dawn l-MRLs jitnaqqsu. Għall-prodotti l-oħrajn, l-Awtorità rrakkomandat li l-MRLs jiżdiedu jew li jibqgħu kif inhuma. Hi kkonkludiet li, fir-rigward tal-MRLs għall-Valerjanella, għall-escarole, għall-krexxuni, għall-aruka, għall-mustarda ħamra, għall-fażola tas-sojja, u għall-prodotti kollha li joriġinaw mill-annimali, xi informazzjoni ma kinitx disponibbli u kienet meħtieġa iktar kunsiderazzjoni mill-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li, irrispettivament mil-lakuni fid-dejta identifikati, il-prassi agrikola tajba kritika ma kinitx konformi mar-restrizzjonijiet fuq l-approvazzjoni għall-akrinatrina għall-pomu, għall-berquq, għaċ-ċirasa, għall-ħawħ, għall-għanbaqar, għall-frawli, għall-banana, għat-tewm, għall-basal, għat-tadam, għall-bżar, għall-brunġiel, għall-okra, għall-kukubriti bil-qoxra tittiekel, għall-ħjar tal-pikles, għaz-zukkini, għall-bettieħ, għall-qara' aħmar, għad-dulliegħ, għall-ħass, għall-fażola (friska, bil-miżwed) u għall-fażola tas-sojja u li kienet meħtieġa aktar kunsiderazzjoni mill-maniġers tar-riskju. L-MRLs għal dawn il-prodotti għandhom jiġu stabbiliti fil-limitu speċifiku ta' determinazzjoni.

(3) Għall-metalaksil, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (3). Hija pproponiet li tinbidel id-definizzjoni tar-residwu u rrakkomandat li jitnaqqsu l-MRLs għall-kaboċċi tar-ras, għall-kaboċċa Ċiniża, għall-ġdur, għall-ispinaċi, għall-weraq tal-pitravi (chard), għall-fażola (friska, bil-miżwed u mingħajru), għall-piżelli (friski, bil-miżwed u mingħajru), għall-isfraġ, għall-kurrat, għall-fażola (niexfa), għall-piżelli (niexfa), għal-lupini (niexfa), għaż-żerriegħa tal-kittien, għaż-żerriegħa tal-peprin, għaż-żerriegħa tal-kolza, għaż-żerriegħa tal-mustarda, għaż-żerriegħa tal-Camelina sativa, għall-qamħirrum, għal-laħam u x-xaħam tal-ħnieżer, għal-laħam u x-xaħam tal-bovini, għal-laħam u x-xaħam tan-nagħaġ, għal-laħam u x-xaħam tal-mogħoż, għal-laħam u x-xaħam tat-tjur, għall-ħalib u għall-bajd tal-għasafar. L-Awtorità kkonkludiet li, fir-rigward tal-MRLs għall-grejpfrut, għal-larinġ, għal-lumi, għall-ixkomp, għall-mandolin, għat-tuffieħ, għal-lanġas, għall-għeneb tal-mejda, għall-għeneb tal-inbid, għall-frawli, għall-basal, għall-bżar, għall-fażola tas-sojja, għall-fwied u l-kliewi tal-ħnieżer, għall-fwied u l-kliewi tal-bovini, għall-fwied u l-kliewi tan-nagħaġ u għall-fwied tat-tjur, xi informazzjoni ma kinitx disponibbli u kienet meħtieġa aktar kunsiderazzjoni mill-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li, fir-rigward tal-MRLs għall-isfarġel, għan-naspli, għan-naspli tal-Ġappun, għall-avokado, għall-ħjar tal-pikles, għaż-żerriegħa tal-qoton, għax-xgħir, għall-qamħ Saraċin, għall-millieġ, għall-ħafur, għar-ross, għas-segala, għas-sorgu, għall-qamħ, għall-ħwawar miż-żrieragħ u għall-pitravi taz-zokkor (l-għerq), l-ebda informazzjoni ma kienet disponibbli u kienet meħtieġa aktar kunsiderazzjoni mill-maniġers tar-riskju. L-MRLs għal dawn il-prodotti għandhom jiġu stabbiliti fil-limitu speċifiku ta' determinazzjoni. L-MRLs għall-ħwawar mill-frott għandhom jiġu stabbiliti bħala MRLs temporanji. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien erba' snin mill-pubblikazzjoni ta' dan ir-Regolament.

(4) Għat-tijabendażol, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (4). Hija identifikat riskju għall-konsumaturi b'rabta mal-MRLs għall-mango u għall-faqqiegħ ikkultivat. Għalhekk huwa xieraq li dawn l-MRLs jitnaqqsu. L-Awtorità pproponiet li tinbidel id-definizzjoni tar-residwu għall-ħalib u għal prodotti oħra li joriġinaw mill-annimali. Hija rrakkomandat li jitnaqqsu l-MRLs għat-tuffieħ, għal-lanġas, għall-patata, għall-witloof/l-indivja tal-Belġju, għall-muskoli u x-xaħam tal-ħnieżer u għall-muskoli u x-xaħam tat-tjur. Għall-prodotti l-oħrajn, l-Awtorità rrakkomandat li l-MRLs jiżdiedu jew li jibqgħu kif inhuma. L-Awtorità kkonkludiet li, fir-rigward tal-MRLs għall-grejpfrut, għal-larinġ, għal-lumi, għall-ixkomp, għall-mandolin, għall-isfarġel, għan-naspli, għan-naspli tal-Ġappun, għal-larinġ tal-qsari, għall-avokado, għall-banana, għall-papajja, għall-patata, għall-witloof/l-indivja tal-Belġju u għall-prodotti kollha li joriġinaw mill-annimali, xi informazzjoni ma kinitx disponibbli u kienet meħtieġa aktar kunsiderazzjoni mill-maniġers tar-riskju. Billi ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se jsir rieżami ta' dawn l-MRLs; ir-rieżami se jqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(5) F'dak li għandu x'jaqsam mal-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), l-MRLs għandhom jiġu stabbiliti fil-limitu speċifiku ta' determinazzjoni jew għandu japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(6) Il-Kummissjoni kkonsultat lil-laboratorji ta' referenza tal-Unjoni Ewropea għar-residwi tal-pestiċidi dwar il-bżonn li ċertu limiti ta' determinazzjoni jiġu adattati. Għal diversi sustanzi, dawk il-laboratorji kkonkludew li għal ċertu prodotti bażiċi l-iżvilupp tekniku jeżiġi li jiġu stabbiliti limiti speċifiċi ta' determinazzjoni.

(7) Abbażi tal-opinjonijiet motivati tal-Awtorità u filwaqt li tqiesu l-fatturi rilevanti għall-kwistjoni kkunsidrata, l-emendi x-xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(8) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u tqiesu l-kummenti tagħhom.

(9) Għaldaqstant, ir-Regolament (KE) Nru 396/2005 għandu jiġi emendat kif xieraq.

(10) Sabiex il-prodotti jkunu jistgħu jiġu kkummerċjalizzati, ipproċessati u kkunsmati b'mod normali, dan ir-Regolament għandu jipprevedi arranġament tranżitorju għall-prodotti li jkunu ġew prodotti qabel il-modifika tal-MRLs u li għalihom jintwera li nżamm livell għoli ta' protezzjoni tal-konsumaturi. Minħabba li bl-MRLs attwali ma jistax jiġi eskluż riskju għall-konsumaturi, il-valur ta' 0,01 mg/kg għall-akrinatrina fil-banana, fil-bettieħ, fil-bżar, fid-dulliegħ, fil-ħawħ u fil-berquq jew fuqhom u l-valur ta' 0,01 mg/kg għat-tijabendażol fil-mango u fil-faqqiegħ ikkultivat jew fuqhom għandhom japplikaw għall-prodotti kollha mid-data tal-applikazzjoni ta' dan ir-Regolament.

(11) Jenħtieġ li jitħalla jgħaddi perjodu raġonevoli taż-żmien qabel ma jibdew japplikaw l-MRLs immodifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(12) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

Ir-Regolament (KE) Nru 396/2005 kif kien qabel ma ġie emendat b'dan ir-Regolament għandu jibqa' japplika għall-prodotti li ġew immanifatturati qabel il-21 ta' Jannar 2018:

(1) fir-rigward tas-sustanza attiva metalaksil fil-prodotti kollha jew fuqhom;

(2) fir-rigward tas-sustanza attiva akrinatrina fil-prodotti kollha jew fuqhom ħlief għall-banana, għall-bettieħ, għall-bżar, għad-dulliegħ, għall-ħawħ u għall-berquq;

(3) fir-rigward tas-sustanza attiva tijabendażol fil-prodotti kollha jew fuqhom ħlief għall-mango u l-faqqiegħ ikkultivat.

Artikolu 3

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Għandu japplika mill-21 ta' Jannar 2018.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-22 ta' Ġunju 2017. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels (MRLs) for acrinathrin according to Article 12 of Regulation (EC) No 396/2005. EFSA Journal 2015;13(7):4203.

(3) L-Awtorità Ewropea dwar is-Sigurtà fl-Ikel; Reasoned opinion on combined review of the existing maximum residue levels (MRLs) for the active substances metalaxyl and metalaxyl-M. EFSA Journal 2015;13(4):4076.

(4) L-Awtorità Ewropea dwar is-Sigurtà fl-Ikel; Reasoned opinion on the revision of the review of the existing maximum residue levels (MRLs) for thiabendazole. EFSA Journal 2016;14(6):4516.